กสิกรไทยโตต่อลุ้นถึง1.2ล้านล้านขายผ่าน "โมบาย"
บลจ.กสิกรไทย เปิดแผนปีหน้าโตต่อ ดันให้ถึง 1.2 ล้านล้านบาท เพิ่มช่องทางซื้อขายผ่านโมบายแบงก์กิ้ง
30 พ.ย. 2558

บลจ.กสิกรไทย เปิดแผนปีหน้าโตต่อ ดันให้ถึง 1.2 ล้านล้านบาท เพิ่มช่องทางซื้อขายผ่านโมบายแบงก์กิ้ง
นายพงศ์พิเชษฐ์ นานานุกูล กรรมการผู้จัดการ บริษัทหลักทรัพย์จัดการกองทุน กสิกรไทย เปิดเผยว่า ในปี 2559 มีเป้าหมายที่จะเพิ่มสินทรัพย์ภายใต้การบริหาร (AUM) เป็น 1.2 ล้านล้านบาท คิดเป็นอัตราเติบโต 10-15% จากสิ้นปี 2558 ที่คาดว่าจะอยู่ที่ 1.1 ล้านล้านบาท
“กลยุทธ์ในปีหน้าจะเน้นเพิ่มฐานลูกค้าให้หลากหลายมากขึ้น และพัฒนาเครื่องมือที่ทำให้ลูกค้าลงทุนได้สะดวกมากขึ้น โดยในเดือน ธ.ค.นี้ จะเปิดให้บริการซื้อขายหน่วยลงทุนผ่านระบบ K-Mobile Banking ของธนาคารกสิกรไทย และต้นปีหน้าจะมีบริการจัดพอร์ตลงทุนผ่านอินเทอร์เน็ต ซึ่งปกติแล้วจะเป็นบริการสำหรับลูกค้ารายใหญ่ แต่เราจะเอามาให้ลูกค้ารายย่อยได้ใช้บริการด้วย” นายพงศ์พิเชษฐ์ กล่าว
นอกจากนี้ ยังมีแผนที่จะออกกองทุนที่เน้นลงทุนหุ้นรายอุตสาหกรรมทั้งในประเทศและต่างประเทศ เพื่อตอบสนองความต้องการของนักลงทุนที่ต้องการจับจังหวะการลงทุนเป็นรายอุตสาหกรรม เช่น กลุ่มค้าปลีก กลุ่มอสังหาริมทรัพย์
“ภายในครึ่งแรกของปี 2559 จะออกกองทุนที่เน้นลงทุนในทรัสต์เพื่อการลงทุนในอสังหาริมทรัพย์ (รีท) กองทุนอสังหาริมทรัพย์ และกองทุนรวมโครงสร้างพื้นฐาน โดยแบ่งสัดส่วนลงทุนในประเทศ 50% และต่างประเทศอีก 50% เพื่อตอบโจทย์นักลงทุนที่ต้องการรายได้ประจำ ซึ่งเป็นนักลงทุนกลุ่มใหญ่ แต่ที่ผ่านมาจะลงทุนเฉพาะกองทุนตราสารหนี้” นายพงศ์พิเชษฐ์ กล่าว
นอกจากนี้ ยังมีแผนออกกองรีท 2 กองทุน ลงทุนในอาคารสำนักงานให้เช่า มูลค่ารวมประมาณ 8,000 ล้านบาท
“แต่เดิมเราตั้งเป้าหมาย AUM ปีนี้ไว้ที่ 1.2 ล้านล้านบาท แต่คงจะไม่ได้ตามเป้าหมาย เพราะภาพรวมอุตสาหกรรมกองทุนชะลอตัว ตามทิศทางอัตราดอกเบี้ยที่อยู่ในระดับต่ำ และภาวะตลาดทุนไม่เอื้อ ทำให้นักลงทุนชะลอการลงทุนตามไปด้วย” นายพงศ์พิเชษฐ์ กล่าว
นายเขมชาติ สุวรรณกุล ผู้ช่วยกรรมการผู้จัดการ บลจ.กสิกรไทย กล่าวว่า บลจ.กสิกรไทย เตรียมจ่ายเงินปันผลกองทุนรวมอสังหาริมทรัพย์ 3 กองทุน สำหรับผลการดำเนินงานตั้งแต่วันที่ 1 ม.ค.-30 ก.ย. 2558 ได้แก่ กองทุนรวมอสังหาริมทรัพย์เคพีเอ็น (KPNPF) ปันผลในอัตรา 0.12 บาท/หน่วย กองทุนรวมสิทธิการเช่าอสังหาริมทรัพย์เมเจอร์ ซีนีเพล็กซ์ ไลฟ์สไตล์ (MJLF) ในอัตรา 0.25 บาท/หน่วย และกองทุนรวมสิทธิการเช่าอสังหาริมทรัพย์โรงแรมและรีสอร์ทในเครือเซ็นทารา (CTARAF) ในอัตรา 0.094 บาท/หน่วย 
ทั้ง 3 กองทุนจะจ่ายเงินปันผลให้แก่ผู้ถือหน่วยลงทุนที่มีรายชื่ออยู่ในสมุดทะเบียน ณ เวลา 08.00 น. ของวันที่ 1 ธ.ค. 2558 และมีกำหนดจ่ายเงินปันผลพร้อมกันวันที่ 17 ธ.ค. 2558